[{"text_idx": "#000002", "text": "Reisikonsultant annab lisainfot ja aitab lahendada vo\u0303imalikud erisoovid."}, {"text_idx": "#000006", "text": "Kuidas oleks, kui vo\u0303taks su\u0308gisel ette u\u0308he pika na\u0308dalavahetuse ja koliks korra linnast va\u0308lja? Vo\u0303i siis lo\u0303petaks maakaelu ja hakkaks hoopis mo\u0303isnikuks? On ju su\u0308gis vaieldamatult va\u0308rvikaim aastaaeg ja veel enne, kui lehed va\u0308rvi vahetavad, on mets ta\u0308is ko\u0303iksugu ho\u0303rke ande. Enam pole ka nii palav. Ports raamatuidki on lugemata ja nende jaoks pole ju kodus aega. Va\u0308ike mo\u0303isapuhkus kuluks va\u0308gagi a\u0308ra!"}, {"text_idx": "#000007", "text": "Vo\u0303taks suisa so\u0303bradki kaasa, avaks o\u0303htul pudeli head veini ja sumiseks poole o\u0308o\u0308ni, hommikul magaks kaua. Kui aega sedavo\u0303rd pole, saab lihtsalt lo\u0303unat su\u0308u\u0308a ning mo\u0303negi hea tunni jagu kaunist va\u0308rvilist su\u0308gist nautida. Pakume siinkohal valiku toredaid mo\u0303isaid, millest mo\u0303nest pole te midagi kuulnud. Vo\u0303i va\u0308hemalt na\u0308inud."}, {"text_idx": "#000008", "text": "Vast renoveeritud Kotlandi mo\u0303is on kindlasti u\u0308ks tagasihoidlikemaid mo\u0303isaid Eestimaal. Pisike puuhoone, suurema talumaja sarnane, keset maja uhke mantelkorsten. Mitte liiga pretensioonikas, aga va\u0308gagi o\u0303dusa olemisega pesake \u2013 ajalooline mo\u0308o\u0308bel, mantelkorstnas va\u0308ike, aga funktsionaalne ko\u0308o\u0308k, mo\u0303nus miljo\u0308o\u0308. Magamiskohti on kaksteist, lisavooditega saab mo\u0303ned kohad juurde, nii sobib mo\u0303is na\u0308iteks kolmele perele. Sisuliselt leidub siin kolm minikorterit, ko\u0308o\u0308k ja so\u0308o\u0308gitoana toimiv veranda on u\u0308hised."}, {"text_idx": "#000009", "text": "Mo\u0303isas leiduvate jalgratastega on mugav u\u0308mbruskonnas ringi uidata ja metsas seenel ka\u0308ia vo\u0303i suvel suurepa\u0308rasesse kohalikku liivaranda ujuma minna. Suuremad la\u0308hikonna vaatamisva\u0308a\u0308rsused eeldavad mitte just u\u0308lema\u0308a\u0308ra pikka autoso\u0303itu, no\u0303nda on ka So\u0303rve sa\u0308a\u0308r ja Kuressaare ka\u0308eulatuses. Muide, kas sa kujutad ette, kuidas na\u0308eb va\u0308lja su\u0308gistorm So\u0303rve sa\u0308a\u0308re tipus? Kotlandilt on hea seda uudistama minna."}, {"text_idx": "#000011", "text": "Saka mo\u0303is on olnud ku\u0308lastajatele avatud juba paar aastat, ent 1860. aastatel ehitatud neorenessanss-stiilis mo\u0303isahoone on oma tavapa\u0308rasest kergema elegantse ilmega kargel ja ko\u0303rgel po\u0303hjaranniku paekaldal va\u0308gagi omas elemendis ja oleks patt see koht meie soovituste seast va\u0308lja ja\u0308tta, liiatigi kui mo\u0303isa ko\u0303rval asub va\u0308ike ja mo\u0303nus spaakompleks."}, {"text_idx": "#000012", "text": "Kaunis mo\u0303is, hea toitlustus, plusspunkte jagub. Ometi on ko\u0303ige olulisem va\u0308ljaspool mo\u0303isa ennast. Pankrannik on Saka koha peal eriti kaunis, klindil laskub alla 23 meetrine Karjaoru juga ning koht ise asuks justkui maailma serval. Just asukoht oli see, miks ta\u0308nane omanik varemetes mo\u0303isa soetas ning on siia matnud sedavo\u0303rd palju aega, raha ja armastust."}, {"text_idx": "#000015", "text": "Eiveres saab su\u0308u\u0308a ka. Ha\u0308sti, aga pa\u0308ris kindlasti mitte nii peenelt kui la\u0308heduses asuvas Po\u0303hjakas. Pa\u0308ris ootamatule ku\u0308lalisele toitu ei serveerita, see tuleb ette tellida, veinivalik on napp, aga sugugi mitte halb."}, {"text_idx": "#000016", "text": "Kui sul on vaja suurema seltskonnaga korraldada u\u0308ks va\u0308ljaso\u0303iduga koolitusu\u0308ritus, siis on Eivere selle jaoks justkui loodud. Vo\u0303i pulm su\u0308gisva\u0308rvides mo\u0303isapargis? Vo\u0303imalusi jagub."}, {"text_idx": "#000017", "text": "Kui mo\u0303nele majutuskohale peaks jagama tunnustust eripa\u0308rase teenuse eest, siis oleks see koht pa\u0308ris kindlasti Mooste viinavabrik, kus tegutseb Eesti Fototurismi Keskus. Kenasti renoveeritud mo\u0303isa viinako\u0308o\u0308k seisab kauni ja\u0308rve kaldal. Isikupa\u0308rane miljo\u0308o\u0308, kenad toad, korralik ko\u0308o\u0308k, mis vo\u0303imaldab teenindada ka suuremat ku\u0308lastajaskonda."}, {"text_idx": "#000018", "text": "Selles majas peitub ka professionaalne fotostuudio. Kohale saab tellida fotograafi, kes teist na\u0308iteks mo\u0303isapuhkuse va\u0308ltel ka kenad perefotod teeb. Lisaks korraldatakse siin fotokoolitusi ja retki ning loomulikult on selline kooslus to\u0303eliseks magnetiks pulmalistele."}, {"text_idx": "#000019", "text": "Viinako\u0308o\u0308gist va\u0308hem ta\u0308helepanuva\u0308a\u0308rne pole ka naabruses asuv mo\u0303isaansambel, kus leidub suuremaid peo- ja kontserdiruume, valitsejamajas tegutsevad kunstnikud, mo\u0303isa ko\u0303rvalhoonetes ka\u0308sito\u0308o\u0308meistrid ning o\u0308koehitajad. Ha\u0308a\u0308rberis on kenasti esimese vabariigi vaimus kool. Teist sedavo\u0303rd elusat mo\u0303isakeskkonda Eestist ei leia."}, {"text_idx": "#000020", "text": "Armsaid ja omapa\u0308raseid mo\u0303isu leiab Eestimaa pinnalt veelgi. Estravelleri 2014. aasta 4. numbrist leiad lugemismaterjali veel paari mo\u0303isa kohta."}]